ตั้งโต๊ะให้กู้เก็บหนี้รายวัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ออมสินเปิดนำร่องวาเลนไทน์นี้มอเตอร์ไซค์หาบเร่จับกลุ่มได้
โพสต์ทูเดย์ — ดีเดย์ตั้งโต๊ะให้กู้ วินมอเตอร์ไซค์ แท็กซี่ แม่ค้า สูงสุด 1 แสนบาท เริ่มวาเลนไทน์นี้ มั่นใจหนี้เสียไม่พุ่ง เพราะตามเก็บหนี้รายวัน
น.ส.นงเยาว์ พาชีรัตน์ รองผู้อำนวยการธนาคารออมสิน กลุ่มสินเชื่อรายย่อย เปิดเผยว่า ธนาคารจะเปิดให้ขึ้นทะเบียนโครงการสินเชื่อกลุ่มอาชีพไทยเข้มแข็งตามนโยบายรัฐบาล ให้กับ 3 กลุ่ม ได้แก่ แม่ค้าหาบเร่แผงลอย แท็กซี่ และจักรยานยนต์รับจ้าง เตรียมวงเงินสินเชื่อไว้ 2,000 ล้านบาท โดยจะปล่อยกู้เฉพาะพื้นที่เขตกรุงเทพฯ ก่อน เริ่มตั้งแต่วันที่ 14 ก.พ.นี้ และจะสิ้นสุดโครงการเพื่อประเมินผลรอบแรกในเดือน ก.ค. 2554 นี้
หลักเกณฑ์การปล่อยสินเชื่อจะให้กู้เป็นรายกลุ่ม กลุ่มละ 1025 คน วงเงินสินเชื่อต่อรายไม่เกิน 1 แสนบาท ใช้เพื่อเสริมสภาพคล่อง หรือนำไปชำระหนี้นอกระบบ มีระยะเวลาผ่อนชำระ 5 ปี ไม่ต้องใช้หลักทรัพย์ค้ำประกัน เพราะใช้การค้ำประกันภายในกลุ่ม โดยผู้ที่มีอาชีพจักรยานยนต์รับจ้างต้องขึ้นทะเบียนกับกรุงเทพมหานคร (กทม.) 
ขณะที่บรรดาแม่ค้าหาบเร่แผงลอย ต้องมีร้านค้าอยู่ในพื้นที่จุดผ่อนผันของ กทม. 
สำหรับกลุ่มผู้ขับแท็กซี่ต้องมีใบอนุญาตขับรถโดยสาร ซึ่งธนาคารจะให้สินเชื่อกับผู้นำกลุ่มที่ถูกคัดเลือกโดยสมาชิก และให้ไปจัดทำข้อตกลงกับสมาชิกในกลุ่มกันเอง เพราะในส่วนของธนาคารจะคิดดอกเบี้ยรายกลุ่มแค่ 6% เพื่อให้กลุ่มไปปล่อยกู้ต่อ เช่น ปล่อยกู้ต่อในอัตราดอกเบี้ยเท่ากับหนี้นอกระบบที่คิด 20% ก็ได้ แต่ให้กันดอกเบี้ยส่วนหนึ่งไว้เพื่อเป็นเงินออม และอีกส่วนหนึ่งไว้สำหรับจัดการด้านสวัสดิการให้กับสมาชิกในกลุ่ม เช่น เงินรับขวัญคลอดบุตร เงินช่วยเหลือกรณีประสบอุบัติเหตุ หรือนอนโรงพยาบาล
“ธนาคารมั่นใจว่าโครงการนี้จะไม่มีปัญหาหนี้เสียเหมือนโครงการกองทุนหมู่บ้าน เนื่องจากมีวงเงินสินเชื่อไม่มาก เพราะจะปล่อยกู้เฉลี่ยต่อรายแค่ 5,0001 หมื่นบาท และมีการติดตามทวงหนี้อย่างใกล้ชิดแบบรายวัน รวมทั้งมีการส่งเสริมการออม ขณะที่โครงการกองทุนหมู่บ้าน เป็นกลุ่มสินเชื่อขนาดใหญ่ สมาชิกบางคนมีรายได้ไม่แน่นอน หรือปีหนึ่งจะมีรายได้ครั้งหนึ่งเท่านั้น” น.ส.นงเยาว์ กล่าว
รองผู้อำนวยการธนาคารออมสิน กล่าวว่า เท่าที่ประเมินรถจักรยานยนต์รับจ้างจะมีรายได้ค่อนข้างดีเฉลี่ย 600 บาทต่อวัน แต่มีปัญหาหนี้สินนอกระบบ ต้องเสียดอกเบี้ย 20% ต่อเดือน อย่างกู้ 5,000 บาท เสียดอกเบี้ย 1,000 บาท แบบนี้ถ้าเข้าโครงการนี้เงินค่าดอกเบี้ยจะถูกดึงมาเป็นเงินฝากเดือนละ 500 บาท ครบ 1 ปี จะมีเงินฝาก 6,000 บาท ถือว่ามากพอ ไม่ต้องวนเวียนไปกู้เงินนอกระบบอีกก็เป็นได้ หรืออาจตกลงให้เอาเงินบางส่วนมาจัดเป็นสวัสดิการได้อีก
สำหรับปัญหาหนี้ที่ไม่ก่อให้เกิดรายได้ (เอ็นพีแอล) นั้น น.ส.นงเยาว์ กล่าวยอมรับว่า มีความเสี่ยงบ้าง แต่เชื่อว่าจะไม่มีปัญหา เพราะธนาคารใช้วิธีการคัดเลือกและคัดกรองจากคนในกลุ่มเอง ซึ่งจะรับรู้พฤติกรรมของสมาชิกดีว่าใครเล่นการพนัน หรือมีภาระค่าใช้จ่ายอะไรบ้าง ขณะที่ผู้นำกลุ่มจะต้องติดตามเรียกค่างวดแบบรายวัน และพนักงานสาขาจะต้องทำงานอย่างใกล้ชิดกับลูกค้า ในกรณีที่ประเมินว่าเป็นกลุ่มที่ความเสี่ยงก็จะไม่พิจารณาปล่อยสินเชื่อ
“ไม่จำเป็นว่าวินมอเตอร์ไซค์ต้องจับกลุ่มกับวินมอเตอร์ไซค์ด้วยกัน แต่อาจดึงแม่ค้าข้างๆ หรือคนขับแท็กซี่ที่อยู่ในชุมชนเดียวกันมารวมกลุ่มกันเพื่อขอสินเชื่อได้ แต่ต้องไม่น้อยกว่า 10 คน” น.ส.นงเยาว์ กล่าว
รองผู้อำนวยการธนาคารออมสินกล่าวอีกว่า สำหรับลูกค้าที่อยู่ในโครงการหนี้นอกระบบ หรือ โครงการธนาคารประชาชนเดิมสามารถเข้าโครงการนี้ได้ แต่จะต้องปิดบัญชีหนี้นอกระบบก่อน และมาเปิดบัญชีในโครงการนี้ใหม่ ซึ่งอาจจะนำเงินกู้ในโครงการนี้ไปชำระหนี้โครงการแก้หนี้นอกระบบก่อนได้ 
ทั้งนี้ ธนาคารยังไม่สามารถระบุได้ว่าวงเงินสินเชื่อที่จัดเตรียมไว้ 2,000 ล้านบาท จะปล่อยกู้ได้หมดหรือไม่ ขึ้นอยู่กับความต้องการสินเชื่อ หรือหากมีความต้องการเกินวงเงินที่เตรียมไว้ ก็เป็นการตัดสินใจของรัฐบาลว่าจะสานต่อนโยบายอย่างไร